กระทรวงแรงงาน เร่งสนับสนุนการทำงานพาร์ทไทม์ในกลุ่มนักเรียน นักศึกษา พร้อมจัดนัดพบแรงงาน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณีที่มีการนำเสนอข่าวภูเก็ตขาดแคลนแรงงานหนัก หลังธุรกิจท่องเที่ยวกลับมาเติบโตแบบก้าวกระโดด ซึ่งเป็นผลพวงจากการขับเคลื่อนนโยบายรัฐบาลที่ได้ให้ความสำคัญกับการฟื้นฟูเศรษฐกิจภายหลังโควิด-19 คลี่คลายลง จนล่าสุดประสบความสำเร็จอย่างมากและได้มีการเฉลิมฉลองที่นักท่องเที่ยวต่างชาติเดินทางเข้าประเทศไทยครบ 10 ล้านคน ส่วนการขาดแคลนแรงงานในจังหวัดภูเก็ตกว่า 17,000 อัตรา กรมการจัดหางาน ได้สำรวจความต้องการจากหอการค้าจังหวัดภูเก็ต สมาคมธุรกิจการท่องเที่ยวจังหวัดภูเก็ต สภาอุตสาหกรรมจังหวัดภูเก็ต ร่วมสำนักงานจัดหางานจังหวัดภูเก็ต พบว่าธุรกิจการโรงแรมและการท่องเที่ยวภูเก็ตต้องการแรงงาน จำนวน 405 แห่ง และมีตำแหน่งงานว่าง 8,772 อัตรา ส่วนแนวทางที่กระทรวงแรงงาน จะดำเนินการสนับสนุนการทำงานแบบพาร์ทไทม์ในกลุ่มนักเรียน นักศึกษา โดยประสานกับวิทยาลัยจังหวัดพังงา นำนักเรียนเข้ามาทำงานในพื้นที่จังหวัดภูเก็ต เพื่อสร้างรายได้ให้แก่นักเรียน นักศึกษา พร้อมกับช่วยให้สถานประกอบการในพื้นที่จังหวัดภูเก็ตมีแรงงานขับเคลื่อนกิจการในช่วงเทศกาลปีใหม่และฤดูกาลท่องเที่ยว นอกจากนี้ ได้เตรียมจัดนัดพบแรงงานในพื้นที่จังหวัดภูเก็ต ในวันที่ 27 ธันวาคมที่จะถึงนี้ ณ ลานกิจกรรมพับบลิคเฮ้าส์ (หน้า KFC) ชั้น 1 ศูนย์การค้าเซ็นทรัลภูเก็ต รวมทั้งได้วางแนวทางการเคลื่อนย้ายแรงงานอย่างเป็นระบบ โดยประชาสัมพันธ์ตำแหน่งงานว่างกระจายไปยังสำนักงานจัดหางานจังหวัดทุกแห่งด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานจะเร่งกระตุ้นสถานประกอบการในการเพิ่มการจ้างงานผู้สูงอายุในพื้นที่ เพิ่มสวัสดิการด้านที่พัก เบี้ยขยัน เพื่อเป็นแรงจูงใจแรงงานนอกพื้นที่ให้กลับเข้ามาทำงานในจังหวัดภูเก็ต ซึ่งอัตราค่าจ้างขั้นต่ำปัจจุบันจังหวัดภูเก็ตอยู่ที่ 354 บาท ซึ่งเป็นอัตราค่าจ้างสูงสุดในประเทศไทย ผู้ที่กำลังมองหางานสามารถใช้บริการจัดหางานออนไลน์กับกรมการจัดหางานได้ที่เว็บไซต์ ไทยมีงานทำ.doe.go.th หรือ Application “ไทยมีงานทำ” ซึ่งรวบรวมตำแหน่งงานจากจังหวัดภูเก็ตและทั่วประเทศไว้มากที่สุด โดยไม่มีค่าใช้จ่าย